Tiener pak pretloop in rolstoel ná glykabel-valCarmen Botha het op 16 Junie 2016 aan ‘n pretloop in Centurion deelgeneem. Foto: Verskaf Vyf maande nadat Carmen Botha (14) sowat 15 meter ver van ŉ glykabel geval en daardeur verlam gelaat is, het sy Donderdag met rolstoel en al aan ŉ pretloop in Centurion deelgeneem. Gerna Botha, Carmen se ma, het aan Maroela Media gesê Carmen het besluit om Jeugdag saam met familie en vriende deur te bring wat saam met haar die 5 km aangepak het. “Ons het ŉ uitstappie daarvan gemaak en dit was vreeslik baie pret vir ons almal. Sy het heelpad lekker geselskap gehad om die ondervinding vir haar lekker te maak,” het Gerna gesê. “Carmen het nog nooit in haar lewe aan ŉ pretloop of straatwedloop deelgeneem nie en hier doen sy sommer haar heel eerste een in haar rolstoel. Sy was gisteraand pootuit, maar het die hele ent hulp gehad en daar was mense wat haar aangemoedig het. Ander deelnemers het met tye sommer haar rolstoel so in die hardloop gegryp en ŉ entjie met haar gedraf. Ons sal weer so iets aanpak.” Maroela Media het vroeër berig Carmen het ernstige beserings opgedoen toe sy op ŉ skoolkamp van ŉ glykabel (foefie-slide) geval het. Haar lewer en milt is geskeur, van haar ribbes is gebreek en het deur haar long gesteek, twee van haar werwels is gebreek, ŉ bloedvat in haar dermkanaal het geskeur en sy het ŉ haarlynfraktuur aan haar skedel opgedoen. Carmen Botha het op 16 Junie 2016 aan ‘n pretloop in Centurion deelgeneem. Foto: Verskaf Ná maande in die hospitaal is Carmen nou besig met ŉ rehabilitasieprogram wat agt weke duur in die Muelmed-hospitaal in Pretoria waar sy intensiewe fisioterapie, arbeidsterapie en berading ontvang. “Sy is nog steeds paraplegies en steeds van dialise afhanklik, maar dit gaan baie goed met haar,” het Gerna gesê. “Hulle help haar nie net om haar bolyfspiere en ondersteuningspiere in haar buik en rug te versterk nie, maar leer haar al die nodige rolstoelvaardighede sodat sy so onafhanklik as moontlik kan wees.” Volgens Gerna is daar nog geen teken dat Carmen weer sal kan loop nie, maar is die gesin vasbeslote om haar te help om met haar rolstoel so normaal moontlik met haar lewe aan te gaan. “Ons almal het aanvaarding dat sy dalk nooit weer sal kan loop nie en pas nou aan by die situasie. Dit help nie sy lê net vir ŉ jaar op haar rug en wag op verbetering nie. Sy moet nou leer om met die rolstoel oor die weg te kom,” het sy gesê. “Carmen het vir my gesê sy het verstandelik aanvaar dat sy nie weer sal kan loop nie, maar emosioneel nog nie. Dit is ook waarom sy sielkundige ondersteuning kry, sodat sy hierdie hoofstuk van haar lewe ten volle kan aanvaar.” Carmen sal na verwagting in September terugkeer na haar skool in Centurion en probeer om soveel as moontlik skoolwerk wat sy agtergeraak het in te haal. “Ons fokus vir eers op die kernvakke soos Afrikaans, Engels, wiskunde en wetenskap. Wanneer sy eers terug is by die skool sal ons kyk hoeveel sy sal kan inhaal.” Lees alle vorige berigte oor Carmen Botha op Maroela Media.